b'\n_START_ARTICLE_\nLinda Jakobson\n_START_PARAGRAPH_\nLinda Jakobson (s. 1959) on suomalainen tutkija ja tietokirjailija. H\xc3\xa4n on Ulkopoliittisen instituutin erikoistutkija. H\xc3\xa4nen nykyinen asemapaikkansa on Peking, mutta s\xc3\xa4\xc3\xa4nn\xc3\xb6llisin v\xc3\xa4liajoin h\xc3\xa4n ty\xc3\xb6skentelee my\xc3\xb6s Helsingiss\xc3\xa4. Jakobson on Suomen johtavia Kiinan asiantuntijoita, ja h\xc3\xa4n on my\xc3\xb6s kansainv\xc3\xa4lisesti arvostettu Kiinan asioiden tuntija ja esitelm\xc3\xb6itsij\xc3\xa4. Jakobson on asunut Kiinassa yli viidentoista vuoden ajan ja osaa sujuvasti mandariinikiinaa._NEWLINE_Jakobson kiinnostui Kiinasta jo teini-i\xc3\xa4ss\xc3\xa4. Vuonna 1987 h\xc3\xa4n ja h\xc3\xa4nen lapsuudenyst\xc3\xa4v\xc3\xa4ns\xc3\xa4 Marja Sarvim\xc3\xa4ki l\xc3\xa4htiv\xc3\xa4t samaan aikaan Aasiaan, Jakobson tutustumismatkalle Kiinaan j\xc3\xa4\xc3\xa4ty\xc3\xa4\xc3\xa4n virkavapaalle Ilta-Sanomien toimittajan ty\xc3\xb6st\xc3\xa4 ja Sarvim\xc3\xa4ki arkkitehtuurin jatko-opintoihin Tokioon ja Souliin. Siit\xc3\xa4 l\xc3\xa4htien Kiina ja It\xc3\xa4-Aasia ovat olleet keskeinen osa sek\xc3\xa4 Jakobsonin ett\xc3\xa4 h\xc3\xa4nen yst\xc3\xa4v\xc3\xa4ns\xc3\xa4 el\xc3\xa4m\xc3\xa4\xc3\xa4. Vuosina 1988\xe2\x80\x931989 Jakobson toimi kauppa- ja teollisuusministeri\xc3\xb6n tutkijana Pekingiss\xc3\xa4. Vuonna 1990 h\xc3\xa4n oli vierailevana tutkijana Harvardin yliopistossa. Jakobson sai vuonna 1998 tutkijan viran  Ulkopoliittisessa instituutissa, jonka palveluksessa h\xc3\xa4n on edelleen erikoistutkijana._NEWLINE_Linda Jakobsonin is\xc3\xa4 oli arvostettu suomalainen diplomaatti, intellektuelli ja ministeri Max Jakobson.'